પાલનપુર રેલવે સ્ટેશને ચાલુ ટ્રેને ચોરીનો બનાવ બનતાં ચકચાર મચી જવા પામી છે. આ અંગે પ્રાપ્ત થતી વિગતો મુજબ ગુરૂવારે મોડીરાત્રે બાંદ્રા- ચંડીગઢ ટ્રેન પાલનપુર રેલવે સ્ટેશને આવી હતી. જ્યાંથી આબુરોડ તરફ ઉપડી ત્યારે ચાલુ ટ્રેને અજાણ્યા શખ્સોએ બારી પાસે બેઠેલા મુળ હરિયાણાના નાગનોર ગામના અને વર્તમાન સમયે મુંબઇ ખાતે રહેતા શાંતિલાલ ગણપતરામ દાયમાના ગળામાંથી સોનાની ચેઇન ખેંચી લીધી હતી. આ ઉપરાંત બે મહિલા મુસાફરોના મોબાઇલ ફોન, ચાર્જર, રોકડા રૂપિયા 12,000, ચાંદીની દસ ગ્રામનો સિક્કો, પાનકાર્ડ, ચૂંટણીકાર્ડ, એટીએમ કાર્ડ ભરેલા બે પર્સની પણ ચોરી કરી હતી. અજાણ્યા તસ્કરો કુલ રૂપિયા 72,000નો મુદ્દામાલ ચોરીને નાસી છુટ્યા હતા. આ અંગે શાંતિલાલ દાયમાએ પાલનપુર રેલવે પોલીસ મથકે ફરિયાદ નોંધાવતાં પોલીસે અજાણ્યા શખ્સો સામે ગૂનો નોંધી તેમને ઝડપી લેવાના ચક્રો ગતિમાન કર્યા છે.